ร้านอาหารเล็กๆแต่โดดเด่นได้ไม่เหมือนใคร เจ้าของเป็นสาวญี่ปุ่นชื่อว่า Natsuko Akagawa อาศัยอยู่เมืองไทยมาได้ราว 4 ปี ปัจจุบันเป็นอาจารย์สอนภาษาญี่ปุ่นที่โรงเรียนชลหญิงและ ม.บูรพา เจ้าของร้านพูดภาษาไทยได้นิดหน่อย พูดภาษาอังกฤษพอได้ สื่อสารกันพอได้ไม่ใช่ปัญหา เธอเล่าว่าเธอรักในการปรุงอาหารและใฝ่ฝันอยากมีร้านอาหารจึงได้เกิดร้านนี้ขึ้นมา ตัวร้านเปิดจริงๆมาได้แค่ 2-3 เดือน

บรรยากาศภายในร้านน่ารักอย่างที่สุด ตกแต่งเรียบง่าย เข้ามาให้ความรู้สึกถึงบ้านพักอาศัยมากกว่าร้านอาหาร มีโต๊ะเล็กๆอยู่เพียงสองตัว รับลูกค้าได้เต็มที่ไม่น่าเกิน 10 คน ครัวเป็นแบบ home made แท้ๆ ปรุงกันให้เห็นจะๆ เหมือนเรามากินข้าวบ้านเพื่อนยังไงยังงั้น

วันนี้คุณ Natsuko แนะนำเมนูมาให้ 4-5 รายการซึ่งเราก็สั่งมาลองทั้งหมด

เริ่มด้วย....สลัดเห็ดญี่ปุ่นน้ำมันงา....เยี่ยมยอดเลย อร่อยมากๆ หอมน้ำมันงาสุดๆ 

จานสองเป็น...สปาเก็ทตี้ซอสมะเขือเทศ...แตกต่างจากร้านอาหารทั่วไป รสชาตดี ใส่พริกหวานมาเพิ่มกลิ่นได้ดีทีเดียว

จานที่สาม....สปาเก็ทตี้เห็ดญี่ปุ่น....แปลกใหม่ไม่เหมือนใคร คลุกเส้นมากับซอสเทมปุระ ราดหน้ามาด้วยปลาทูน่าและหัวไช๊เท้าปั่น อร่อยนะ

จานที่สี่....สปาเก็ทตี้คาโบนาร่า....ครีมซอสกลมกล่อมดี ไม่เลี่ยนมากไป ใส่เห็ดโคนญี่ปุ่นมาด้วย

จานสุดท้าย...Chilli beans Potato ...คล้ายๆจะเป็นของทานเล่น เอามันฝรั่งลูกโตมาอบแล้วผ่า 4 ซีก ราดมาด้วยถั่วแดง ซอสเนื้อและซาวน์ครีม 

คุณภาพอาหาร วัตถุดิบ ยอดเยี่ยม เจ้าของตั้งใจปรุงมากในทุกๆเมนู ทำให้ได้คุณภาพที่ดีตามมา มาทานร้านนี้ควรเผื่อเวลาและมีเวลามากๆหน่อย เพราะอาหารจะช้านิด เนื่องจากทั้งร้านมีผู้เดียวทำทุกอย่างตั้งแต่ต้อนรับ จดเมนู ปรุงอาหาร แต่แลกมาด้วยรอยยิ้มและมิตรภาพที่ดี

สรุป...เป็นอีกร้านที่อยากจะแนะนำให้มาทานกัน รับรองไม่เหมือนใครและไม่มีใครมาเหมือน

ปล. เจ้าของฝากบอกว่าใครจะมาคืนศุกร์และเสาร์ควรโทรมาสักนิด เนื่องจากโต๊ะมีน้อยมาก ที่เบอร์นี้นะครับ 086-3876503